Djokovic hof toe oor dreigende deportasieNovak Djokovic tydens ‘n 2021-besoek aan Melbourne se Brighton Beach. (Foto: Patrick Hamilton/AFP) Novak Djokovic, die wêreld se voorste manstennisspeler, het hom Donderdag tot die hof gewend nadat Australië sy visum teruggetrek het omdat hy nie aan die land se toegangsbepalings voldoen het nie. Die Serwiër het Woensdag in Australië aangekom, waarna immigrasiebeamptes hom ure lank by ŉ fasiliteit in Melbourne aangehou en toegang tot die land geweier het. Hy word in hierdie stadium steeds by ŉ immigrasie-aanhoudingsfasiliteit in die stad aangehou. Volgens hofamptenare sal regter Anthony Kelly Djokovic se appèlaansoek teen sy dreigende deportasie aanhoor. Djokovic het vroeër op Instagram gesê hy het kwytskelding gekry om sonder dat hy teen Covid-19 ingeënt is, aan die Australiese Ope deel te neem. Die 34-jarige tennisster het voorheen geweier om sy inentingstatus bekend te maak, maar het al sy teenkanting teen inenting te kenne gegee. Hy het Covid-19 minstens al een keer opgedoen. Scott Morrison, Australië se eerste minister, sê Djokovic het versuim om bewys van sy dubbele inenting of toepaslike mediese kwytskelding te lewer. “Reëls is reëls en daar is geen spesiale gevalle nie,” het Morrison gesê. Djokovic se regsverteenwoordigers het hulle nou tot die hof gewend in ŉ poging om hom in die land te hou. Die nuus dat Djokovic in die land toegelaat sou word sonder dat hy teen Covid-19 ingeënt is, het ŉ herrie in Australië veroorsaak. Australiërs kon die grootste gedeelte van die afgelope twee jaar glad nie reis of familie en vriende van oorsee verwelkom nie weens die land se taai pandemiebeperkings. Djokovic se behandeling het sy ondersteuners egter woedend en het ŉ sterk bewoorde diplomatieke teregwysing van Serwië se president tot gevolg gehad. “Die hele Serwië staan by hom. Ons owerhede doen alles moontlik om te verseker die slegte behandeling van die wêreld se beste tennisspeler word so gou moontlik beëindig,” het pres. Aleksandar Vucic gesê nadat hy op die foon met Djokovic gesels het. “In ooreenstemming met alle standaarde van internasionale reg, sal Serwië baklei vir Novak Djokovic, geregtigheid en die waarheid.” Djokovic se pa het op sy beurt aangevoer sy seun is ure lank op die lughawe gevange gehou en moet met ŉ heldeontvangs terugkeer huis toe. “Dit is ŉ stryd om ŉ vrye wêreld, nie net ŉ stryd vir Novak nie, maar vir die hele wêreld,” het hy gesê. ŉ Serwies gebore Australiër het gesê Djokovic het ŉ burgeroorlog deurleef om tennis te speel. “Hy het niks aan die wêreld gedoen nie. As dit [Rafael] Nadal of [Roger] Federer was, sou niemand so ŉ ophef gemaak het nie.”